ཁྱབ་བདག་བདེ་ཆེན་སྣང་མཐའ་ཡས་པའི་འོད། །ཐུགས་རྗེའི་སྒྱུ་འཕྲུལ་རྣམ་
རོལ་པད་དཀར་འཆང༌། ། མ་འདྲིས་ལུས་ཅན་ཀུན་གྱི་གཉེན་གཅིག་པུ། །གང་དེས་
འགྲོ་ལ་ཕན་བདེའི་དཔལ་སྩོལ་ཅིག །ལྔ་བརྒྱའི་དཔུང་གཉེན་ལྷ་གཅིག་མར་མེ་
མཛད། །རབ་འབྱམས་རྒྱལ་བའི་འབྱུང་གནས་འབྲོམ་སྟོན་རྗེ། །ཁམས་གསུམ་ཆོས་
ཀྱི་རྒྱལ་པོ་བཙོང་ཁ་པ། །རྗེ་བཙུན་བླ་མའི་ཚོགས་ལ་གསོལ་བ་འདེབས། །གསུང་
ངག་ལེགས་བཤད་དབང་གི་འདོད་འཇོ་མཁན། །རྨད་བྱུང་བློ་གྲོས་རྒྱས་པའི་དཔག་
བསམ་ལྗོན། །མཁས་བཙུན་བཟང་པོའི་འབྲས་བུས་ལེགས་དུད་པའི། །རྡོ་རྗེའི་
སློབ་དཔོན་མཆོག་ལ་གསོལ་བ་འདེབས། །རྒྱ་ཆེན་རྣམ་དཔྱོད་ཡངས་པའི་ནམ་
མཁའ་ལ། །མཚོ་བྱུང་ཐུགས་རྗེའི་དཀྱིལ་འཁོར་གང་བའི་ཟླ། །རྨོངས་མུན་སྙིང་ལ་
འཇིགས་པ་སྟེར་བྱེད་པའི། །སྔོན་མེད་རི་བོང་འཛིན་ལ་གསོལ་བ་འདེབས། །རྒྱལ་
གསུང་ཐོས་འཛིན་ལམ་དུ་ལེགས་གོ་བའི། །ཆ་ཤས་བདུད་རྩིས་ཐུབ་པའི་ལུང་རྟོགས་
བསྟན། །རབ་རྒྱས་བཤད་དང་སྒྲུབ་པའི་འཁོར་ལོ་ཆེ། །གསེར་ལྡན་ལྟོ་བར་བསྐོར་
ལ་གསོལ་བ་འདེབས། །མཆོག་གསུམ་ཐུགས་རྗེའི་ལང་ལོང་ཆུ་འཛིན་ལས། །མཐུ་
སྟོབས་གནམ་ལྕགས་རྡོ་རྗེ་འབར་བ་ཡིས། །ནག་ཕྱོགས་མི་བསྲུན་བདུད་སྡེའི་དཔུང་
ཚོགས་ཚོ། །ཕྱེ་མར་འཐག་པའི་སྡེ་ལ་གསོལ་བ་འདེབས། །འཇམ་ཞིང་ཆེས་དུལ་སྡོམ་
381

རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། ༼བ༽
བརྩོན་དམ་པའི་དཔལ། །དབྱངས་ཅན་ལྷ་མོས་རྗེས་སུ་རབ་བཟུང་ནས། །གཙུག་
ལག་དགའ་སྟོན་བྱེ་བའི་ཟིལ་དངར་ལ། །འཛད་མེད་ལོངས་སུ་སྤྱོད་དེར་གསོལ་བ་
འདེབས། །ཀུན་ལ་རྗེས་བརྩེའི་ས་བོན་(༡༣༣བ)ལེགས་སྨིན་པས། །མ་འདྲིས་མཛའ་
བའི་བཤེས་སུ་གྱུར་པའི་འབྲས། །འགྲོ་རྣམས་ཕན་བདེར་སྤྱོད་པའི་གཉེན་གཅིག་
པུ། །རབ་འབྱམས་རྒྱལ་བའི་ངོ་བོར་གསོལ་བ་འདེབས། །དེ་ལྟར་གསོལ་བ་བཏབ་
པས་ནམ་མཁའ་ལས། །རྨད་བྱུང་ཐུགས་རྗེའི་གྲུ་ཆར་བབས་པ་ཡིས། །དོན་གཉིས་
འདོད་པའི་མྱུ་གུ་ལེགས་སྨིན་ཏེ། །ཕན་བདེ་སྙེ་མའི་དགའ་སྟོན་གཡུར་ཟ་ཤོག །རྡོ་
རྗེའི་མིང་དང་ལྡན་པ་མི་ཡི་རྗེ། །འབངས་དང་བཅས་པའི་ནད་གདོན་བར་ཆད་
བགེགས། །ཞི་ཞིང་ཚེ་དང་བསོད་ནམས་གོང་དུ་འཕེལ། །བསམས་པའི་དོན་ཀུན་
ཐམས་ཅད་གྲུབ་པར་ཤོག །སྐྱེ་བ་ཀུན་ཏུ་མགོན་ཁྱོད་ཞམ་རིང་དུ། །སྐྱེས་ནས་དམ་
པའི་ཆོས་ལ་ལོངས་སྤྱོད་དེ། །རང་གཞན་ཀུན་གྱི་དོན་དུ་སངས་རྒྱས་ཀྱི། །གོ་འཕང་
ཐོབ་པའི་བཀྲ་ཤིས་རྒྱ་མཚོ་སྩོལ། །ཅེས་གསོལ་འདེབས་སྨོན་ལམ་དང་བཅས་པ་ཞིག་
དགོས་ཞེས་ཨེ་ཆིར་ཐུ་ཐའི་ཇིས་བསྐུལ་བའི་ངོར་ཟ་ཧོར་གྱི་བནྡེས་ར་ས་འཕྲུལ་སྣང་
དུ་སྦྱར་བའི་ཡི་གེ་པ་ནི་འཇམ་དཔལ་ལོ།། །།